CELEX: 52021DC0770
Language: et
Date: 2021-12-10
Title: Ettepanek: NÕUKOGU SOOVITUS, milles käsitletakse Euroopa lähenemisviisi elukestvat õpet ja tööalast konkurentsivõimet toetavatele mikrokvalifikatsioonitunnistustele

EUROOPA KOMISJON
            Brüssel,10.12.2021
            COM(2021) 770 final
            2021/0402(NLE)
            
            Ettepanek:
            NÕUKOGU SOOVITUS,
            milles käsitletakse Euroopa lähenemisviisi elukestvat õpet ja tööalast konkurentsivõimet toetavatele mikrokvalifikatsioonitunnistustele
            {SWD(2021) 367 final}
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Komisjoni president Ursula von der Leyen teatas komisjoni poliitilistes suunistes
                     1
                   oma kavatsusest kõrvaldada takistused õppimisele ja parandada juurdepääsu kvaliteetsele haridusele, rõhutades kaasamise ja kvaliteedi olulisust elukestvas õppes, nagu on välja kuulutatud Euroopa sotsiaalõiguste sambas
                     2
                  . Seejärel pakkus komisjon välja strateegia, et aidata inimestel arendada oskusi kiiresti muutuval tööturul, ja kuulutas Euroopa oskuste tegevuskavas
                     3
                   (juuli 2020) välja uue algatuse mikrokvalifikatsioonitunnistuste kohta. Komisjon tegi teatises Euroopa haridusruumi saavutamise kohta aastaks 2025
                     4
                   (september 2020) ettepaneku võtta vastu nõukogu soovitus, et toetada usalduse suurendamist mikrokvalifikatsioonitunnistuste vastu kogu Euroopas. Teatises märgiti, et soovituse eesmärk on tagada, et kõik mikrokvalifikatsioonitunnistuste jaoks vajalikud sammud tehakse 2025. aastaks.  Seepärast on meede mikrokvalifikatsioonitunnistusi käsitleva Euroopa lähenemisviisi kohta lisatud komisjoni 2021. aasta tööprogrammi
                     5
                   üldeesmärgi „Euroopaliku eluviisi edendamine“
                     6
                   raames. Mikrokvalifikatsioonitunnistusi käsitleva nõukogu soovituse ettepanek esitatakse koos komisjoni ettepanekuga nõukogu soovituseks isiklike õppekontode kohta.
               
            
            
               (1)Kavandatud soovituses käsitletavad probleemid
            
            
               Euroopa inimesed peavad pidevalt ajakohastama oma teadmisi, oskusi ja pädevust, et täita tühimik oma hariduse ja väljaõppe ning kiiresti muutuva tööturu nõudmiste vahel.
            
            
               COVID-19 kriis on kasvatanud kiirelt nõudlust lühiajaliste ja kohandatud õppimisvõimaluste järele
                  7
               . Nõudlus uute õppevormide järele on omakorda suurendanud huvi mikrokvalifikatsioonitunnistuste vastu, mis tõendavad nende väikeste õpikogemuste tulemusi.
            
            
               See nõudlus püsib eeldatavasti ka pandeemiast taastumise ajal ja järgnevatel aastatel. Rohe- ja digipööre, mida hõlbustab taasterahastu „Next Generation EU“, on tekitanud ka uue nõudluse õppijate, töötajate ja tööotsijate seas, kes soovivad osaleda täiend- ja ümberõppes. Need õppijad, töötajad ja tööotsijad soovivad tagada oma tööalase konkurentsivõime ja karjääri arengu. Samuti soovivad nad juurdepääsu edasistele õpingutele ja õppida isikliku arengu eesmärgil.
            
            
               Et vastata nõudlusele paindlikumate, õppijakesksemate haridus- ja koolitusvormide järele, arendavad paljud avaliku ja erasektori teenuseosutajad kiiresti Euroopas ja kogu maailmas traditsiooniliste kvalifikatsioonidega võrreldes väikesemahulisemaid õppimisvõimalusi. Sellist haridust ja koolitust võib kirjeldada kui elukestvat ja kõiki valdkondi hõlmavat õpet ning see toimub erinevates keskkondades (tööl, kodus, juba töötavate inimeste ja praegu mittetöötavate inimeste seas
                  8
               ). Mikrokvalifikatsioonid võimaldavad sihipäraselt ja paindlikult omandada ning tunnustada teadmisi, oskusi ja pädevusi, et vastata ühiskonna ja tööturu uutele ning tekkivatele vajadustele. Sealjuures on oluline, et mikrokvalifikatsioonid ei asenda traditsioonilisi kvalifikatsioone. Selle asemel võivad need traditsioonilisi kvalifikatsioone täiendada ja pakkuda kõigile võimalust osaleda elukestvas õppes. Arvestades mikrokvalifikatsioonide paindlikkust, võivad neid välja töötada ja pakkuda mitmesugused teenuseosutajad paljudes erinevates formaalse, mitteformaalse ja informaalse õppe keskkondades. 
            
            
               Siiani puuduvad mikrokvalifikatsioonitunnistuste ühine määratlus ning standardid nende kirjeldamiseks ja tunnustamiseks. See tekitab muret nende väärtuse, kvaliteedi, tunnustamise, läbipaistvuse ja ülekantavuse pärast (ülekantavus haridus- ja koolitussektorite vahel ja sees, ülekantavus tööturul ja ülekantavus ühest riigist teise)
                  9
               . See piirab usaldust, mõistmist, laiemat aktsepteerimist ja kasutuselevõttu, mis omakorda piirab mikrokvalifikatsioonitunnistuste potentsiaali paindlike õppe- ja karjäärivõimaluste toetamisel. 
            
            
               Mikrokvalifikatsioonitunnistusi võib kasutada ka osana sihipärastest meetmetest, mille eesmärk on toetada kaasamist ning hõlbustada suurema hulga õppijate juurdepääsu haridusele ja koolitusele ning karjäärivõimalustele. See laiem õppijate ring hõlmab ebasoodsas olukorras olevaid ja haavatavaid rühmi (nt puuetega inimesed, eakad, madala kvalifikatsiooniga / väheste oskustega inimesed, vähemused, sisserändaja taustaga inimesed, pagulased ning oma geograafilise asukoha ja/või ebasoodsa sotsiaalse ja majandusliku olukorra tõttu vähemate võimalustega inimesed). Mikrokvalifikatsioonitunnistusi saab kasutada ka sihipäraselt, et lahendada haridus- ja koolitussüsteemide ning tööturgude, sealhulgas soo- ja muude diskrimineerivate stereotüüpidega seotud probleeme (nt seoses õppevalikutega ning haridustavades ja -materjalides), et toetada sujuvamat üleminekut koolist tööle. 
            
            
            
               Ettepaneku eesmärk ja kohaldamisala
            
            
               
                  Üldiselt aitab komisjoni ettepanek võtta vastu nõukogu soovitus mikrokvalifikatsioonitunnistuste kohta kaasa Euroopa sotsiaalõiguste samba 1. ja 4. põhimõtte rakendamisele, laiendades õppimisvõimalusi kõigi jaoks, hõlbustades paindlikumate õppimismeetodite rakendamist kogu elu jooksul ning toetades õigust saada õigel ajal ja vajadustele vastavat abi, et parandada võimalusi tööturul või väljavaateid füüsilisest isikust ettevõtjana tegutsemisel, sealhulgas õigust saada abi seoses koolituse ja ümberõppega.
               
               
                  Täpsemalt on ettepaneku eesmärgid järgmised: 
               
            
            
               ·võimaldada inimestel omandada teadmisi, oskusi ja pädevusi, mida nad vajavad muutuval tööturul ja ühiskonnas edu saavutamiseks, et nad saaksid täielikult kasu nii sotsiaalselt õiglasest taastumisest COVID-19st kui ka õiglasest üleminekust rohelisele ja digitaalsele majandusele;
            
            
               ·toetada mikrokvalifikatsioonitunnistuste pakkujate valmisolekut suurendada õppevõimaluste paindlikkust, et võimaldada inimestel luua personaalseid õppimis- ja karjäärivõimalusi;
            
            
               ·edendada kaasamist ja võrdseid võimalusi, aidates kaasa kõigi toimetuleku, sotsiaalse õigluse ja heaolu saavutamisele demograafiliste muutuste kontekstis ja kõigis majandustsükli etappides. 
            
            
               
                  Nende eesmärkide saavutamiseks esitatakse nõukogu soovituse ettepanekus Euroopa lähenemisviis, milles soovitatakse liikmesriikidel: 
               
            
         
         
            
               ·kohaldada mikrokvalifikatsioonitunnistuste kavandamise, väljaandmise ja ülekantavuse suhtes ühtset ELi määratlust, standardeid ja peamisi põhimõtteid;
            
            
               ·töötada välja mikrokvalifikatsioonitunnistuste ökosüsteem;
            
            
               ·rakendada mikrokvalifikatsioonitunnistuste potentsiaali elukestva õppe ja tööalase konkurentsivõime toetamisel.
            
            
               
                  Eesmärk on töötada välja, kasutada ja võrrelda mikrokvalifikatsioonitunnistusi sidusal viisil liikmesriikide, sidusrühmade ja eri teenuseosutajate (alates haridus- ja koolitusasutustest kuni eraettevõteteni) vahel eri sektorites, valdkondades ja riikides. 
               
               
                  Ettepaneku eesmärk on toetada liikmesriikide, sidusrühmade ja teenuseosutajate eri rühmade käimasolevat tööd mikrokvalifikatsioonitunnistustega kogu ELis. Ettepanek pakub põhiressursse ja suuniseid nendele teenuseosutajatele ja teistele, kes on huvitatud mikrokvalifikatsioonitunnistuste uurimisest. Need põhiressursid ja suunised toetavad järjepidevalt ja sidusalt mikrokvalifikatsioonitunnistuste väärtust, kvaliteeti, tunnustamist, läbipaistvust, ülekantavust ja kasutuselevõttu. Seega panustavad need elukestva õppe kultuuri ja suurendavad inimeste tööalast konkurentsivõimet.
               
               
                  Ettepanekus austatakse täielikult mikrokvalifikatsioonitunnistuste mitmekesisust ja paindlikkust. Sellepärast ei soovitata ettepanekus luua uusi süsteeme ega mikrokvalifikatsioonitunnistusi.  Selle eesmärk on toetada liikmesriikide ja teenuseosutajate valmisolekut: i) kasutada ära mikrokvalifikatsioonitunnistuste potentsiaali elukestva õppe parandamisel ja ii) kasutada maksimaalselt ära olemasolevaid vahendeid mikrokvalifikatsioonitunnistuste väljatöötamiseks. 
               
               
                  Ettepaneku eesmärk ei ole asendada olemasolevaid riiklikke hariduse ja koolituse, tööhõive või tööturgude korraldamise menetlusi. Mikrokvalifikatsioonitunnistused täiendavad neid. Lisaks põhineb nõukogu soovituse ettepanek riiklikul ja institutsioonilisel tasandil (nt seoses kvaliteedi tagamise ja tunnustamise protsessidega) kehtivatel haldusprotsesside ja juhtimismehhanismide eeskirjadel (ja soovitab neid vajaduse korral kohandada).
               
            
            
               •Kooskõla poliitikavaldkonnas praegu kehtivate õigusnormidega
            
            
               Kavandatud nõukogu soovitus on kooskõlas muude liidu algatustega, milles käsitletakse elukestvat õpet ja tööalast konkurentsivõimet, ning täiendab neid.
            
            
               Pärast teatist Euroopa haridusruumi saavutamise kohta aastaks 2025
                  10
                ja Euroopa oskuste tegevuskava,
                  11
                võeti 4. märtsil 2021 vastu Euroopa sotsiaalõiguste samba tegevuskava
                  12
               . Selles tegevuskavas viidatakse mikrokvalifikatsioonitunnistustele kui innovaatilistele vahenditele, mis „võivad aidata kaasa paindlike õppimisviiside tekkele ja toetada töötajaid nende praegusel ametikohal või uuele tööle minnes“. Mikrokvalifikatsioonitunnistustel on oluline roll ka 2030. aasta eesmärgi saavutamisel ehk tagamisel, et 60 % kõikidest täiskasvanutest osalevad igal aastal koolitusel. See on üks kolmest ELi peamisest eesmärgist, mida ELi juhid tervitasid Porto sotsiaaltippkohtumisel
                  13
                8. mail 2021 Porto deklaratsioonis
                  14
                ja Euroopa Ülemkogu 25. juuni 2021. aasta järeldustes
                  15
               .
            
            
               Mikrokvalifikatsioonitunnistusi käsitleva nõukogu soovituse ettepanek võetakse vastu koos komisjoni ettepanekuga nõukogu soovituseks isiklike õppekontode kohta. Mõlema meetme eesmärk on anda üksikisikutele võimalus arendada oskusi ja tunnustada neid oskusi kogu elu jooksul. 
            
            
               Komisjon võttis vastu ka komisjoni soovituse toimivate tööhõive aktiivse toetamise meetmete kohta pärast COVID-19 kriisi (EASE soovitus)
                  16
               . Selle soovituse eesmärk oli hõlbustada töökoha vahetamist ja töövõimalusterohket taastumist COVID-19st, eelkõige toetades täiendus- ja ümberõppe võimalusi. Sellega seoses võivad lühikesed koolituskursused, eelkõige need, mis on sertifitseeritud mikrokvalifikatsioonitunnistustega, mängida olulist rolli töötajate tööalase konkurentsivõime suurendamisel.
            
            
               Oma 18. veebruari 2021. aasta resolutsioonis, mis käsitleb strateegilist raamistikku üleeuroopaliseks koostööks hariduse ja koolituse alal, et liikuda Euroopa haridusruumi loomise suunas ja kaugemale (2021–2030),
                  17
                tunnistab nõukogu vajadust:
            
            
               „tugevdada kõrghariduse ning kutsehariduse ja -õppe süsteemide keskset rolli elukestva õppe toetamisel ja mitmekesisema üliõpilaskonnani jõudmisel. Mikrokvalifikatsioonitunnistuste kontseptsiooni ja kasutuse uurimine võib aidata laiendada õppimisvõimalusi ja tugevdada kõrghariduse ning kutsehariduse ja -õppe rolli elukestvas õppes, pakkudes paindlikumaid ja moodulipõhiseid õppimisvõimalusi ning kaasavamaid õpiteid“. 
            
            
               Nõukogu järeldustes, mis käsitlevad võrdseid võimalusi ning kaasamist hariduse ja koolituse valdkonnas kõigi haridusalase edu edendamiseks,
                  18
                kutsub nõukogu liikmesriike üles: 
            
            
               „soodustama õppimisvõimaluste pakkumist kõigile õppijatele, et nad saaksid osaleda kogu elu jooksul paindlikes haridus- ja koolitusvormides, sealhulgas varasemate õpingute valideerimise kaudu ning samuti mitteformaalsetes ja informaalsetes keskkondades ja paindlike lähenemisviiside raames, sealhulgas uurides mikrokvalifikatsioonitunnistusi käsitleva Euroopa lähenemisviisi kontseptsiooni ja kasutamist, õõnestamata samal ajal täiemahuliste õppekavade aluspõhimõtet formaalhariduses ja -koolituses“.
            
            
               Lisaks rõhutatakse selles et „kõrgharidus võib aidata ka kaasata täiskasvanuid, edendada oskuste täiendamist ja ümberõpet ning mängida rolli elukestvas õppes täiemahulistele õppekavadele paindlike alternatiivide pakkumisega, uurides mikrokvalifikatsioonitunnistusi käsitleva Euroopa lähenemisviisi kontseptsiooni ja kasutamist“.
            
            
               Nõukogu järeldustes, milles käsitletakse Euroopa ülikoolide algatust,
                  19
                kutsub nõukogu komisjoni ja liikmesriike üles uurima „ühiselt vajalikke samme, mis võimaldavad katsetada mikrokvalifikatsioonitunnistuste kasutamist kõrghariduses, et aidata laiendada õppimisvõimalusi ja tugevdada kõrgharidusasutuste rolli elukestvas õppes“.
            
            
               24. novembril 2020 vastu võetud nõukogu soovituses jätkusuutlikku konkurentsivõimet, sotsiaalset õiglust ja toimetulekut toetava kutsehariduse kohta
                  20
                kutsutakse komisjoni üles uurima „koos liikmesriikide ja asjaomaste sidusrühmadega, sealhulgas Euroopa kvalifikatsiooniraamistiku nõuanderühma raames, mikrokvalifikatsioonitunnistuste kontseptsiooni ja kasutamist, sealhulgas kutsehariduses, nagu on kavandatud Euroopa oskuste tegevuskavas“.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
         
         
            
               •Õiguslik alus
            
            
               
                  Kavandatav nõukogu soovitus on kooskõlas Euroopa Liidu toimimise lepingu artiklitega 165 ja 166
                     21
                  . 
               
               
                  Euroopa Liidu toimimise lepingu artikli 165 lõikes 1 on sätestatud, et liit „aitab kaasa kvaliteetse hariduse arendamisele, soodustades koostööd liikmesriikide vahel ning vajaduse korral toetades ja täiendades nende tegevust, samal ajal täiel määral respekteerides liikmesriikide vastutust õpetuse sisu ja haridussüsteemide korralduse eest“. Euroopa Liidu toimimise lepingu artikli 165 lõikes 2 täpsustatakse lisaks, et liidu haridusalase tegevuse eesmärk on osaliselt „ergutada õppijate ja õpetajate liikuvust, muu hulgas kaasa aidates diplomite ja õpiaja akadeemilisele tunnustamisele“.
               
               
                  Euroopa Liidu toimimise lepingu artikli 166 lõikes 1 on sätestatud, et liit „rakendab kutseõppepoliitikat, mis toetab ja täiendab liikmesriikide meetmeid, samal ajal täiel määral respekteerides liikmesriikide vastutust kutseõppe sisu ja korralduse eest“.
               
               
                  ELi toimimise lepingu artiklite 149 ja 292 koostoimes luuakse õiguslik alus kooskõlastatud tööhõivestrateegiale ning kvalifitseeritud, koolitatud ja kohanemisvõimelise tööjõu edendamisele. Artikliga 149 nähakse ette õigus võtta „stimuleerivaid meetmeid, mis on kavandatud liikmesriikidevahelise koostöö soodustamiseks ning nende tööhõivealase tegevuse toetamiseks algatuste abil, mille eesmärk on teabe ja heade tavade vahetuse arendamine, võrdleva analüüsi ja nõuannete pakkumine, samuti uudse lähenemise soodustamine ja kogemustele hinnangu andmine, eriti kasutades katseprojekte“.  
               
               
                  Käesolevas ettepanekus austatakse täielikult liikmesriikide vastutust oma haridus- ja koolitussüsteemide (sealhulgas õpetamise sisu ning kultuurilise ja keelelise mitmekesisuse) korraldamise ning tööhõive ja tööturgude korraldamise eest. Käesolev ettepanek kajastab ELi täiendavat ja toetavat rolli ning Euroopa koostöö vabatahtlikkust nendes süsteemides. Algatus austab täielikult liidu pädevust.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Käesoleva ettepaneku eesmärk on toetada ja parandada mikrokvalifikatsioonitunnistuste käimasolevat uurimist ja arendamist liikmesriikides, järgides täielikult Euroopa Liidu lepingu artikli 5 lõikes 3 sätestatud subsidiaarsuse põhimõtet ning jättes otsused rakendamise ulatuse ja vormi kohta liikmesriikide teha. 
               
               
                  Liikmesriigid vastutavad täielikult ja esmajoones õppe sisu ning oma haridus-, koolitus-, tööhõive ja tööturusüsteemide korralduse eest. Mikrokvalifikatsioonitunnistused on riigiti ja valdkonniti siiski väga erinevad, samuti erinevad ka lähenemisviisid nende määratlusele, vormile ja muudele omadustele. Ühised lähenemisviisid mikrokvalifikatsioonitunnistuste väljatöötamisele ja kasutamisele ELi tasandil võivad toetada ja tõhustada riiklikke jõupingutusi. Need ühised lähenemisviisid võivad samuti suurendada usaldust liikmesriikide ja sidusrühmade vahel. Seepärast on oluline, et need ühised lähenemisviisid oleksid kokku lepitud, vältimaks nii mikrokvalifikatsioonitunnistuste määratluste ja standardite paljusust, mis kahjustaks nende kvaliteeti, läbipaistvust, piiriülest võrreldavust, tunnustamist ja ülekantavust ELi ühtsel turul.
               
               
                  ELi algatus selles valdkonnas on samuti õigustatud, et võimaldada ülespoole suunatud sotsiaal-majanduslikku lähenemist majandus- ja rahaliidus ning ELis laiemalt. Kuna nõudlus oskuste järele muutub kiiresti sektoritesiseselt ja -üleselt ning mõnda neist mõjutab märkimisväärselt rohe- ja digipööre, võib parem juurdepääs koolitusvõimalustele parandada ka tööturgude vastupanuvõimet sellistele vapustustele nagu COVID-19 põhjustatud šokk.
               
            
            
               •Proportsionaalsus
            
            
               
                  Käesolev ettepanek on kooskõlas ELi lepingu artikli 5 lõikes 4 sätestatud proportsionaalsuse põhimõttega.
               
               
                  Käesoleva nõukogu soovituse sisu ega vorm ei lähe kaugemale sellest, mis on vajalik soovituse eesmärkide saavutamiseks. Kavandatud meetmed on proportsionaalsed taotletavate eesmärkidega, kuna need austavad liikmesriikide tavasid ja riiklike süsteemide mitmekesisust. Lisaks on liikmesriikide mis tahes kohustused vabatahtlikud ja iga liikmesriik võib vabalt otsustada, millist lähenemisviisi kasutada. Ettepanekuga toetatakse mitmes liikmesriigis juba käimasolevat mikrokvalifikatsioonitunnistuste uurimist. Ettepanekus võetakse arvesse diferentseeritud lähenemisviisi, mis kajastab liikmesriikide erinevat majanduslikku, rahalist ja sotsiaalset olukorda ning nende erinevaid haridus-, koolitus-, tööhõive- ja tööturusüsteeme.
               
            
            
               • Vahendi valik
            
            
               
                  Eespool nimetatud eesmärkide saavutamiseks on ELi toimimise lepingus, eelkõige selle artikli 165 lõikes 4, artikli 166 lõikes 4 ja artiklis 149 koostoimes artikliga 292, sätestatud, et nõukogu võtab vastu soovitused komisjoni ettepaneku põhjal. Nõukogu soovitus on asjakohane vahend hariduse, koolituse, tööhõive ja tööturgude valdkonnas, kus ELi pädevuses on tegevust toetada. See on vahend, mida EL on nendes valdkondades sageli kasutanud. Õigusliku vahendina kajastab see liikmesriikide tahet rakendada esitatud meetmeid ja annab tugevama poliitilise aluse asjaomastes valdkondades koostöö tegemiseks, austades samal ajal täielikult liikmesriikide pädevust.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei kohaldata. 
               
            
            
               •Konsulteerimine sidusrühmadega
            
            
               
                  Euroopa Komisjon korraldas 2020. ja 2021. aastal sidusrühmade seisukohtade kogumiseks ulatusliku konsultatsiooni. Pärast valdkonna ekspertidelt esialgse tagasiside kogumist korraldati 2020. ja 2021. aastal 53 sihipärast konsultatsiooni, et tagada kõigi huvitatud sidusrühmade ja üldsuse esindajate osalemine. 
               
            
         
         
            
               
                  Selle konsultatsiooni oluline etapp oli 2021. aasta aprillist juulini kestnud avalik konsultatsioon, mille käigus saadi üle 500 vastuse 43 riigilt ja rohkem kui 90 seisukohavõttu. 
               
               
                  Kogu konsultatsiooniprotsessi vältel oli Euroopa Komisjon pühendunud riiklike ja ELi jõupingutuste hindamisele mikrokvalifikatsioonitunnistuste väljatöötamisel. 
               
               
                  Üldiselt olid kõik sidusrühmade kategooriad üksmeelel selles, et mikrokvalifikatsioonitunnistuste jaoks on vaja välja töötada Euroopa lähenemisviis. Siiski ilmnesid konkureerivad huvid ja vaatenurgad seoses mitmesuguste aspektidega, näiteks: i) mikrokvalifikatsioonitunnistuste esialgne määratlus; ii) kvaliteedi tagamine ja paindlikkus; ning iii) mikrokvalifikatsioonitunnistuste roll.
               
               
                  Komisjoni poolt konsulteerimiseks esitatud mikrokvalifikatsioonitunnistuste määratlust toetas valdav enamus sidusrühmadest. Mõni ettepanek sisaldas viidet mikrokvalifikatsioonitunnistustele kui „väikesemahulistele koolitustele“, mitte „lühiajalisele õppimisele“, et vabastada määratlus seosest ajavahemikuga. Enamik vastajaid, kes pidasid iga kavandatud standardit oluliseks või soovitavaks, võttis mikrokvalifikatsioonitunnistuse kirjeldamiseks kavandatud standardkomponendi hästi vastu.
               
               
                  Sidusrühmad leidsid, et selles kontekstis on liidu esmane roll teha ettepanek ühtse mikrokvalifikatsioonitunnistusi käsitleva lähenemisviisi kohta ELi tasandil. Sidusrühmad pidasid eriti asjakohaseks, et EL tagaks õiglased ja läbipaistvad tunnustamisprotsessid ning mikrokvalifikatsioonitunnistuste selge määratluse.
               
            
            
               •Eksperdiarvamuste kogumine ja kasutamine
            
            
               
                  Ettepanek põhineb mitmesugustel aruannetel ja uuringutel, milles käsitletakse täiendus- ja ümberõpet. Ettepanekus käsitletakse ka COVID-19 ning digi- ja rohepöörde mõju haridus- ja koolitussüsteemidele ning tööalasele konkurentsivõimele. Käesolevasse algatusse andsid konkreetse panuse: i) Majanduskoostöö ja Arengu Organisatsioon; ii) Euroopa Kutseõppe Arenduskeskus; iii) Euroopa Koolitusfond; iv) asjakohased programmi „Erasmus+“ projektid; v) hariduse ja koolituse sotsiaalse mõõtmega tegelevate ekspertide võrgustiku (NESET) koostatud aruanne ning vi) konsultatsioonirühma aruanne mikrokvalifikatsioonitunnistuste rolli kohta kõrghariduses. See teave on esitatud soovitusele lisatud komisjoni talituste töödokumendis.
               
            
            
               •Mõjuhinnang
            
            
               
                  Mõjuhinnangut ei tehtud, arvestades: i) et meetmed täiendavad liikmesriikide algatusi; ii) kavandatud tegevuste vabatahtlikku olemust; ning iii) eeldatava mõju ulatust. Ettepaneku koostamisel tugineti sihtotstarbelistele uuringutele, liikmesriikidega konsulteerimisele, avalikule konsultatsioonile ja paljudele sihtotstarbelistele konsultatsioonidele sidusrühmadega.
               
               
                  Lisatud komisjoni talituste töödokumendis kirjeldatakse mitmesuguste hiljutiste uuringute tulemusi ning Euroopa sidusrühmade arvamusi ja kogemusi, mis toetavad kavandatud soovitust. Komisjoni talituste töödokumendis tuuakse ka näiteid olemasolevate poliitikameetmete ja projektide kohta selles kiiresti arenevas valdkonnas.
               
            
            
               •Õigusnormide toimivus ja lihtsustamine
            
            
               
                  Ei kohaldata. 
               
            
            
               •Põhiõigused
            
            
               
                  Käesolevas nõukogu soovituses austatakse põhiõigusi. Sellega edendatakse Euroopa Liidu põhiõiguste hartas
                     22
                   tunnustatud põhimõtteid, nimelt õigust haridusele, õigust saada kutse- ja täiendusõpet (artikkel 14) ning õigust isikuandmete kaitsele (artikkel 8).
               
            
            
               4.MÕJU EELARVELE
            
            
               
                  Selle algatuse jaoks ei ole vaja ELi eelarvest lisavahendeid.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Rakendamise toetamiseks teeb komisjon ettepaneku töötada koostöös liikmesriikidega välja konkreetsed juhendmaterjalid, käsiraamatud ja muud asjakohased materjalid. Need põhinevad tõenditel, vastastikusel õppimisel ja kindlakstehtud headel tavadel. Liikmesriikidel soovitatakse võimalikult kiiresti rakendada soovituses esitatud põhimõtteid ja esitada kava, milles sätestatakse vastavad meetmed, mida nad riiklikul tasandil võtavad. Komisjon kavatseb esitada aruande soovituse kasutamise kohta asjakohaste liidu järelevalve- ja aruandlusraamistike kaudu.
               
            
            
               •Selgitavad dokumendid (direktiivide puhul)
            
         
         
            
               
                  Ei kohaldata. 
               
            
            
               •Ettepaneku konkreetsete sätete üksikasjalik selgitus
            
            
               
                  Soovituses pakutakse välja suunised ja meetmed, mida liikmesriigid saavad võtta, et parandada mikrokvalifikatsioonitunnistuse andmisega lõppevate väikesemahuliste õpikogemuste kvaliteeti, läbipaistvust ja kasutuselevõttu. Ettepanekus esitatakse soovitused liikmesriikidele lähtuvalt riiklikest prioriteetidest ja oludest. Samuti kutsutakse ettepanekus komisjoni üles toetama liikmesriike ja sidusrühmi, eelkõige hõlbustades koostööd ning töötades välja praktilisi suuniseid ja vahendeid mikrokvalifikatsioonitunnistuste väljatöötamise ja kasutamise toetamiseks. Soovituses esitatakse ka Euroopa Komisjoni kohustus täiendada ja toetada liikmesriikide meetmeid kõnealuses valdkonnas. 
               
               
                  Punktides 1–2 soovitatakse liikmesriikidel võtta vastu Euroopa lähenemisviis mikrokvalifikatsioonitunnistustele, et: i) laiendada inimeste õppimisvõimalusi; toetada mikrokvalifikatsioonitunnistuste pakkujate valmisolekut; ning iii) edendada kaasamist ja võrdseid võimalusi. Mikrokvalifikatsioonitunnistused aitavad samuti saavutada eesmärgi, et 60 % kõigist täiskasvanutest osaleks igal aastal mõnel koolitusel, nagu on sätestatud Euroopa sotsiaalõiguste samba tegevuskavas ja mille ELi juhid on heaks kiitnud.
               
               
                  Punktides 3–4 selgitatakse, et ettepaneku eesmärk on luua ühtne Euroopa lähenemisviis mikrokvalifikatsioonitunnistuste andmiseks. See ühine lähenemisviis hõlmab mikrokvalifikatsioonitunnistuste määratlemist ja juhiseid mikrokvalifikatsioonitunnistuste väljatöötamiseks, väljaandmiseks ja kirjeldamiseks. 
               
               
                  Punktis 5 esitatakse soovituses kasutatavad mõisted.
               
               
                  Punktis 6 soovitatakse liikmesriikidel võtta vastu liidu standardi elemendid, et kirjeldada mikrokvalifikatsioonitunnistusi ja liidu põhimõtteid mikrokvalifikatsioonitunnistuste kavandamise ja väljaandmise kohta, nagu on sätestatud I ja II lisas.
               
            
            
               Punktides 7–10 sätestatakse meetmed mikrokvalifikatsioonitunnistuste ökosüsteemide arendamiseks arenevates haridus- ja koolitussüsteemides, tööturgudel ja ühiskonnas. 
            
            
               
                  Punktides 11–15 esitatakse soovitused mikrokvalifikatsioonitunnistuste kasutamise kohta haridus- ja koolitussüsteemides, oskuste poliitikas ning tööhõive- ja aktiivses tööturupoliitikas, mis võivad rahuldada paljude õppijate, töötajate, tööotsijate ja teiste vajadusi, et nad saaksid täielikult kasu nii sotsiaalselt õiglasest taastumisest COVID-19st kui ka õiglasest üleminekust rohelisele ja digitaalsele majandusele. 
               
               
                  Lisaks soovitatakse ettepanekus edendada mikrokvalifikatsioonitunnistuste kasutamist, et aidata teatavatel sihtrühmadel, eelkõige miinimumsissetuleku saajatel, pikaajalistel töötutel ja madala kvalifikatsiooniga isikutel tööturule naasta. Samuti soovitatakse edendada mikrokvalifikatsioonitunnistuste kasutamist füüsilisest isikust ettevõtjate ja platvormitöötajate puhul, kellel ei pruugi olla juurdepääsu traditsioonilisele haridusele ja koolitusele, kuid kes vajavad oma karjääri edendamiseks sihipärast toetust. Mikrokvalifikatsioonitunnistusi võib kasutada ka selleks, et tunnustada teatavatel töökohtadel ja kutsealadel kohustusliku või nõutava koolituse tulemusi, nt esmaabi, käsitsi teisaldamine ning masinatega töötamine konkreetsetel töökohtadel ja kutsealadel
                     23
                  .
               
               
                  Punktides 16–19 tervitatakse komisjoni kavatsust toetada mikrokvalifikatsioonitunnistuste väljatöötamist ja kasutamist, tehes järgmist: i) töötades välja või kohandades ELi vahendeid ja teenuseid; ii) toetades liikmesriikide ja sidusrühmade vahelist koostööd; iii) arendades Europassi platvormi; ning iv) toetades mikrokvalifikatsioonitunnistusi käsitleva Euroopa lähenemisviisi kasutuselevõtuga seotud täiendavaid teadusuuringuid.
               
               
                  Rakendamine tugineb olemasolevatele ELi vahenditele, mis toetavad üksikisikute ja organisatsioonide vajadusi, sealhulgas Europass ja Europassi digitaalsed kvalifikatsioonid, et toetada mikrokvalifikatsioonitunnistuste ülekantavust ja autentsust. Rakendamist toetab ka Euroopa üliõpilaspileti algatus, mis võimaldab üliõpilastel jagada mikrokvalifikatsioonitunnistuste tulemusi elektrooniliselt ja turvaliselt teiste haridus- ja koolitusasutustega. Lõpetuseks aitavad ELi rahastamisprogrammid ja -vahendid hõlbustada mikrokvalifikatsioonitunnistuste andmisega lõppevate lühiajaliste õpikogemuste kasutuselevõttu.
               
               
                  Punktides 20–22 sätestatakse aruandlusmehhanismid soovituse rakendamiseks.
               
               
                  Lisatud komisjoni talituste töödokumendis kirjeldatakse mitmesuguste hiljutiste uuringute tulemusi ning Euroopa sidusrühmade arvamusi ja kogemusi, mis toetavad kavandatud soovitust. Komisjoni talituste töödokumendis tuuakse ka näiteid olemasolevate poliitikameetmete ja projektide kohta selles kiiresti arenevas valdkonnas.
               
            
            
               2021/0402 (NLE)
            
            
               Ettepanek:
            
            
               NÕUKOGU SOOVITUS,
            
            
               milles käsitletakse Euroopa lähenemisviisi elukestvat õpet ja tööalast konkurentsivõimet toetavatele mikrokvalifikatsioonitunnistustele
            
            
               EUROOPA LIIDU NÕUKOGU,
            
            
               Võttes arvesse Euroopa Liidu toimimise lepingut, eriti selle artikleid 149 ja 292, 165 ja 166,
            
         
         
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Üha rohkem inimesi Euroopas peab ajakohastama oma teadmisi, oskusi ja pädevust, et täita tühimik oma formaalhariduse ning kiiresti muutuva ühiskonna ja tööturu vajaduste vahel. COVID-19 pandeemiast taastumine ning digi- ja rohepööre on kiirendanud muutusi selles, kuidas me elame, õpime ja töötame. Pandeemia on kahjustanud nii noorte kui ka täiskasvanute karjääriväljavaateid. Samuti on see suurendanud tööpuudust ning kahjustanud sadade miljonite Euroopa inimeste füüsilist, vaimset ja emotsionaalset heaolu. 
            
            
               (2)Üks põhiprobleeme, millega Euroopa ettevõtjad ja tööandjad silmitsi seisavad, on õigete oskuste ebapiisavus ELi tööturul. Samal ajal seisavad töötajad silmitsi enneolematute muutustega töökorralduses. Lisaks muutuvad digi- ja rohepöörde tõttu oluliselt tööülesannete kirjeldused ja nõuded oskustele. Nagu on märgitud nõukogu otsuses tööhõivepoliitika suuniste kohta,
                  24
                peaksid liikmesriigid võimaldama kõigil tööturu vajadusi paremini prognoosida ja nendega kohaneda, eelkõige pideva ümberõppe ja oskuste täiendamise kaudu. See on hädavajalik töötajatele, et vastata oma praeguse töö vajadustele või alustada tööd uutel töökohtadel ja laienevates sektorites, nt rohe- ja digisektorites, ennekõike rahvastiku vananemise kontekstis.
            
            
               (3)Inimesed vajavad juurdepääsu kvaliteetsele õpetamisele ja õppimisele, mida pakutakse eri viisidel ja tingimustes, et arendada oma isiklikku, sotsiaalset, kultuurilist ja kutsealast pädevust. Haridus- ja koolitussüsteeme on kutsutud üles muutuma paindlikumaks ja leidma lahendusi, et pakkuda õppijakesksemat, kättesaadavamat ja kaasavamat õpet laiemale profiilile. Mitteformaalse hariduse ja koolituse pakkujad tegelevad selle vajaduse katmisega ka uute ja uuenduslike täiend- ja ümberõppevõimaluste pakkumise teel. 
            
            
               (4)Tõhus elukestva õppe kultuur on oluline, et tagada igaühele ühiskonnas, tööturul ja isiklikus elus edu saavutamiseks vajalikud oskused. On oluline, et inimestel oleks kogu elu jooksul juurdepääs kvaliteetsele ja asjakohasele haridusele ja koolitusele ning täiend- ja ümberõppele. Elukestva õppe võimalused peaksid olema osa haridus- ja koolitusasutuste pikaajalisest strateegiast, et parandada nende reageerimist tööandjate ja õppijate kiiresti muutuvatele vajadustele. See võimaldaks mitmekesisemal õppijate ringil (sh nende asutuste lõpetajatel ja teistel täiskasvanud õppijatel) osaleda täiend- ja ümberõppes. Kõrgkoolid, kutseharidus- ja -õppeasutused ning teised mikrokvalifikatsioonitunnistuste pakkujad peavad tegema koostööd, et rakendada kiiresti õppimisvõimaluste väljatöötamisel ja ajakohastamisel viimaseid uurimistulemusi.
            
            
               (5)Mikrokvalifikatsioonitunnistused aitavad tõendada nende väikeste kohandatud õpikogemuste tulemusi. Need võimaldavad sihipäraselt ja paindlikult omandada ja tunnustada teadmisi, oskusi ja pädevusi, et vastata ühiskonna ja tööturu uutele ja tekkivatele vajadustele, kuid ei asenda sealjuures traditsioonilisi kvalifikatsioone. Mikrokvalifikatsioonitunnistusi võivad välja töötada ja pakkuda mitmesugused teenuseosutajad paljudes erinevates keskkondades (olenemata sellest, kas need on formaalsed, mitteformaalsed või informaalsed). 
            
            
               (6)Vaatamata sellele, et mikrokvalifikatsioonitunnistusi kasutatakse üha rohkem, puudub Euroopas nende ühtne määratlus või standardid. See piirab mikrokvalifikatsioonitunnistuste mõistmist ja kasutuselevõttu ning õõnestab seega nende potentsiaali soodustada paindlikke õppimis- ja karjäärivõimalusi.
            
            
               (7)Euroopa sotsiaalõiguste samba
                  25
                esimene põhimõte näeb ette, et igaühel on kõikjal Euroopa Liidus õigus kvaliteetsele ja kaasavale haridusele, koolitusele ja elukestvale õppele, et säilitada ja omandada oskusi, mis võimaldavad täiel määral ühiskonnaelus osaleda ja tööturul edukalt toime tulla. Euroopa sotsiaalõiguste samba neljandas põhimõttes on sätestatud, et kõigil on õigus saada õigel ajal vajadustele vastavat abi, et suurendada tööhõivevõimalusi või väljavaateid töötamaks füüsilisest isikust ettevõtjana. See õigus abile hõlmab õigust saada toetust koolituseks ja ümberõppeks. Euroopa sotsiaalõiguste samba tegevuskavas viidatakse mikrokvalifikatsioonitunnistustele kui innovaatilistele vahenditele, mis „võivad aidata kaasa paindlike õppimisviiside tekkele ja toetada töötajaid nende praegusel ametikohal või uuele tööle minnes“. Mikrokvalifikatsioonitunnistused võivad aidata saavutada ELi peamisi eesmärke 2030. aastaks, sealhulgas eesmärki, et igal aastal osaleks mõnel koolitusel vähemalt 60 % kõigist täiskasvanutest ja et tööhõive määr oleks vähemalt 78 %. ELi juhid, sotsiaalpartnerid ja kodanikuühiskond tervitasid mõlemat eesmärki Porto sotsiaaltippkohtumisel ja seejärel 25. juunil 2021 toimunud Euroopa Ülemkogu kohtumisel
                  26
               . 
            
            
               (8)Paralleelselt tegevuskavaga võttis komisjon vastu ka komisjoni soovituse toimivate tööhõive aktiivse toetamise meetmete kohta pärast COVID-19 kriisi (EASE soovitus)
                  27
               . Soovituses antakse liikmesriikidele konkreetseid poliitilisi suuniseid sidusate poliitikapakettide väljatöötamiseks, et hõlbustada töökohavahetust ja edendada töövõimalusterohket taastumist COVID-19st. Poliitikasuunised hõlmavad oskuste täiendus- ja ümberõppe võimalusi ning toetusmeetmeid.
            
            
               (9)Euroopa oskuste tegevuskavas
                  28
                kuulutati 12 juhtmeetme hulgas välja uus algatus, milles käsitletakse Euroopa lähenemisviisi mikrokvalifikatsioonitunnistustele. Uue algatuse eesmärk on toetada mikrokvalifikatsioonitunnistuste kvaliteeti, läbipaistvust ja kasutuselevõttu kogu ELis. Oskuste tegevuskavas kuulutati välja ka isiklikke õppekontosid käsitlev algatus, et aidata kõrvaldada lüngad tööealiste täiskasvanute juurdepääsul koolitusele ja võimaldada inimestel tööturul aset leidvate üleminekutega edukalt toime tulla. Mikrokvalifikatsioonitunnistusi saab kasutada osana koolitusest, mis tehakse inimestele kättesaadavaks, et toetada nende isiklike õppekontode kasutamist.  
            
            
               (10)Teatises Euroopa haridusruumi saavutamise kohta aastaks 2025
                  29
                teatati, et komisjon töötab välja Euroopa lähenemisviisi mikrokvalifikatsioonitunnistustele, et aidata laiendada õppimisvõimalusi ning tugevdada nii kõrgharidusasutuste kui ka kutseharidus- ja -õppeasutuste rolli elukestvas õppes. 
            
            
               (11)Nõukogu soovituses jätkusuutlikku konkurentsivõimet, sotsiaalset õiglust ja toimetulekut toetava kutsehariduse kohta kutsutakse komisjoni üles uurima „mikrokvalifikatsioonitunnistuste kontseptsiooni ja kasutamist“.
            
            
               (12)Nõukogu järeldustes, milles käsitletakse Euroopa ülikoolide algatust „Kõrghariduse, teadusuuringute, innovatsiooni ja ühiskonna ühendamine: tee sillutamine Euroopa kõrghariduse uuele mõõtmele“
                  30
                rõhutatakse, et mikrokvalifikatsioonitunnistused võivad „aidata laiendada õppimisvõimalusi, et vastata mittetraditsiooniliste õppijate vajadustele ja tööturul uute oskuste nõudlusele“; muuta õppimiskogemus paindlikumaks ja moodulipõhiseks; toetada juurdepääsu kõrgharidusele; ning kaasata õppijaid, olenemata nende varasemast kvalifikatsioonist või taustast, edendades ümberõppe ja täiendusõppe võimalusi, samal ajal tagades kvaliteetse hariduse“.
            
            
               (13)Euroopa kõrgharidusruumi haridusministrid võtsid valitsustevahelise Bologna protsessi Rooma kommünikees
                  31
                kohustuse aidata oma kõrgkoolidel: i) mitmekesistada oma õppimisvõimalusi; ning ii) teha uuendusi hariduslikus sisus ja teenuse osutamise viisides. Paljud kõrgharidusasutused pakuvad või kavatsevad pakkuda lisaks täiemahulistele õppekavadele väiksemaid õpiüksusi. Need väiksemad üksused võimaldavad õppijatel arendada või ajakohastada oma kultuurilisi, kutsealaseid ja valdkonnaüleseid oskusi ja pädevusi oma elu eri etappides. Bologna protsessi raames toimuva koostöö abil uuritakse, kuidas ja mil määral saab neid väiksemaid ja paindlikke õpiüksusi, sealhulgas neid, mis lõppevad mikrokvalifikatsioonitunnistuste andmisega, määratleda, arendada, rakendada ja tunnustada ühiste vahendite abil.
            
            
               (14)Haridus- ja koolitussüsteemid peaksid võtma arvesse kõigi õppurite mitmekesiseid vajadusi, võimeid ja oskusi. Samuti peaksid need pakkuma õppimisvõimalusi kõigile, sealhulgas mitteformaalses ja informaalses keskkonnas, nagu on rõhutatud nõukogu järeldustes, milles käsitletakse võrdseid võimalusi ning kaasamist hariduse ja koolituse valdkonnas
                  32
               . Hästi kavandatud mikrokvalifikatsioonitunnistusi võib kasutada ka osana sihipärastest meetmetest, et toetada kaasamist ning hõlbustada suurema hulga õppijate juurdepääsu haridusele ja koolitusele. See laiem õppijate ring hõlmab ebasoodsas olukorras olevaid ja haavatavaid rühmi (nt puuetega inimesed, eakad, madala kvalifikatsiooniga / väheste oskustega inimesed, vähemused, sisserändaja taustaga inimesed, pagulased ning oma geograafilise asukoha ja/või ebasoodsa sotsiaalse ja majandusliku olukorra tõttu vähemate võimalustega inimesed). Mikrokvalifikatsioonitunnistusi saab kasutada ka haridus- ja koolitussüsteemist varakult lahkumise ennetamiseks ning koolist tööle ülemineku toetamiseks. Pagulaste ja varjupaigataotlejate arvu oodatava kasvu tõttu on vaja töötada välja strateegiad nende rühmade tõhusaks integreerimiseks haridus-, koolitus- ja töösüsteemidesse. Mikrokvalifikatsioonitunnistuste väljatöötamisel antav juhendamine ja vastastikune õppimine kogu ELis võib suurendada kaasatust ja tagada, et kõigi ühiskonnarühmade õppijad saavad kasutada oma hüvesid.
            
            
               (15)Mikrokvalifikatsioonitunnistused võivad toetada ka ebatüüpilistes töösuhetes olevate, näiteks platvormimajanduses töötavate inimeste kutsealast arengut ja liikuvust
                  33
               . Platvormide kaudu töötavatel inimestel on füüsilisest isikust ettevõtja staatuse tõttu piiratud juurdepääs koolitusele.
            
            
               (16)Mikrokvalifikatsioonitunnistustel võib olla aktiivne roll digi- ja rohepööret edendavate ELi poliitiliste algatuste elluviimisel. Mikrokvalifikatsioonitunnistused võivad: i) toetada ajakohastatud digiõppe tegevuskava
                  34
                eesmärke, et aidata pakkuda paindlikke ja kättesaadavaid digioskuste õppimise võimalusi; ning ii) saavutada komisjoni kavas „Digikompass 2030“ seatud eesmärgid arendada Euroopas 2030. aastaks välja digiosav rahvastik ja kõrgelt kvalifitseeritud digispetsialistid. Mikrokvalifikatsioonitunnistustel võib olla oma osa ka Euroopa rohelise kokkuleppe
                  35
                elluviimisel, mis on Euroopa kasvustrateegia, mille eesmärk on muuta majandust ja ühiskonda ning suunata need kestlikumale teele.
            
            
               (17)Nõukogu soovituses Euroopa kvalifikatsiooniraamistiku kohta elukestva õppe valdkonnas
                  36
                on sätestatud ühine võrdlusraamistik, mis aitab inimestel ja organisatsioonidel võrrelda nii erinevaid kvalifikatsioonisüsteeme kui ka nendest süsteemidest saadud kvalifikatsioonide taset. Euroopa võrdlusraamistikuna on Euroopa kvalifikatsiooniraamistik avatud kõigile kvalifikatsioonide liikidele ja tasemetele. Euroopa kvalifikatsiooniraamistik on avatud ka mikrokvalifikatsioonitunnistustele, mis sisalduvad riiklikes kvalifikatsiooniraamistikes.
            
            
               (18)Nõukogu 20. detsembri 2012. aasta soovituses mitteformaalse ja informaalse õppe valideerimise kohta
                  37
                kutsuti liikmesriike üles kehtestama 2018. aastaks mitteformaalse ja informaalse õppe valideerimise meetmed lähtuvalt riiklikest asjaoludest ja eripäradest ning nii nagu nad sobivaks peavad. Valideerimise meetmed tähendavad, et inimesed saavad valideerida mitteformaalse ja informaalse õppe käigus omandatud teadmised, oskused ja pädevused. Valideerimise meetmed võimaldavad inimestel omandada ka täieliku kvalifikatsiooni või, kui see on asjakohane, osalise kvalifikatsiooni. Soovituse 2020. aasta hindamises
                  38
                kutsuti üles looma rohkem seoseid valideerimise ja mikrokvalifikatsioonitunnistuste vahel.
            
         
         
            
               (19)Euroopa Parlamendi ja nõukogu 18. aprilli 2018. aasta otsuses (EL) 2018/646 (milles käsitletakse oskuste ja kvalifikatsioonidega seotud paremate teenuste pakkumise ühist raamistikku (Europass))
                  39
                on sätestatud alus veebivahendite pakkumiseks, et inimesed saaksid hallata oma karjääri ja elukestvat õpet kvalifikatsioonitunnistuste autentimisteenuste abil, mis muudavad mikrokvalifikatsioonitunnistused ülekantavaks.
            
            
               (20)Mikrokvalifikatsioonitunnistuste asjakohasus, väljatöötamine ja ajakohastamine sõltub järgmisest: i) koostöö riiklike ametiasutuste, haridusorganisatsioonide ja koolitusorganisatsioonide vahel; ning ii) valdkonna ning tööandjate ja töövõtjate sotsiaalne dialoog (see peaks hõlmama organisatsioone, mis esindavad nii era- kui ka avaliku sektori töötajaid ja tööandjaid; väike- ja keskmise suurusega ettevõtjaid (VKEd); ning spetsialiste ja juhtivtöötajaid).
            
            
               (21)Käesolevas soovituses järgitakse täielikult subsidiaarsuse ja proportsionaalsuse põhimõtet.
            
            
               ON VASTU VÕTNUD KÄESOLEVA SOOVITUSE:
            
            
               Eesmärgid
            
            
               1.Liikmesriikidel soovitatakse võtta vastu Euroopa lähenemisviis mikrokvalifikatsioonitunnistustele, mille eesmärk on: 
            
            
               (a)võimaldada üksikisikutel omandada teadmisi, oskusi ja pädevusi, mida nad vajavad muutuval tööturul ja ühiskonnas edu saavutamiseks, et nad saaksid täielikult kasu nii sotsiaalselt õiglasest taastumisest kui ka õiglasest üleminekust rohelisele ja digitaalsele majandusele;
            
            
               (b)toetada mikrokvalifikatsioonitunnistuste pakkujate valmisolekut suurendada õppimisvõimaluste paindlikkust, et võimaldada inimestel luua personaalseid õppimis- ja karjäärivõimalusi;
            
            
               (c)edendada kaasamist ja võrdseid võimalusi, aidates kaasa kõigi toimetuleku, sotsiaalse õigluse ja heaolu saavutamisele demograafiliste muutuste kontekstis ja kõigis majandustsükli etappides.
            
            
               2.Liikmesriigid peaksid kasutama mikrokvalifikatsioonitunnistusi saavutamaks eesmärgi, et 60 % kõigist täiskasvanutest osaleks igal aastal mõnel koolitusel, nagu on sätestatud Euroopa sotsiaalõiguste samba tegevuskavas ja mille ELi juhid on heaks kiitnud.
            
            
               Kohaldamisala
            
            
               3.Käesolev soovitus hõlmab mikrokvalifikatsioonitunnistusi ning nende tõhusat kavandamist ja kasutamist toetavat poliitikat. 
            
            
               4.Mikrokvalifikatsioonitunnistusi saab kasutada hariduse, koolituse, elukestva õppe ja tööalase konkurentsivõime ökosüsteemide täiendamiseks ja parandamiseks. Käesolevas soovituses esitatud meetmete eesmärk ei ole asendada ega häirida alusharidust, kõrgharidust, kutseharidust ja -õpet ega traditsioonilisi kvalifikatsioone. Ettepanekuga kehtestatakse Euroopa ühine lähenemisviis mikrokvalifikatsioonitunnistuste käimasolevale ja kujunevale väljaandmisele Euroopa Liidus ning sätestatakse mikrokvalifikatsioonitunnistuste väljatöötamise, väljaandmise ja kirjeldamise määratlus ja suunised, et parandada nende kvaliteeti, läbipaistvust ja kasutuselevõttu. 
            
            
               Mõisted
            
            
               5.Käesolevas soovituses kasutatakse järgmisi mõisteid. 
            
            
               (a)„Mikrokvalifikatsioonitunnistus“ – andmed väikesemahulise õppimise käigus omandatud õpiväljundite kohta. Neid õpiväljundeid on hinnatud läbipaistvate ja selgelt määratletud standardite põhjal. Mikrokvalifikatsioonitunnistuste andmisega lõppevate kursuste eesmärk on pakkuda õppijale konkreetseid teadmisi, oskusi ja pädevusi, mis vastavad ühiskondlikele, isiklikele, kultuurilistele või tööturu vajadustele. Mikrokvalifikatsioon kuulub õppijale, seda saab osadeks jagada ja üle kanda. Need võivad olla eraldiseisvad või liidetud kokku kõrgemateks kvalifikatsioonideks. Need tuginevad asjaomase sektori või tegevusvaldkonna kokkulepitud standarditest lähtuvale kvaliteedi tagamisele.
            
            
               (b)„Mikrokvalifikatsioonitunnistuste pakkujad“ – kõik osalised, sealhulgas haridus- ja koolitusasutused ja -organisatsioonid, sotsiaalpartnerid (st töötajaid ja tööandjaid esindavad organisatsioonid), tööandjad ja tööstusharu, kodanikuühiskonna organisatsioonid ja riiklikud ametiasutused, kes kavandavad, pakuvad ja väljastavad formaalse, mitteformaalse ja informaalse õppe mikrokvalifikatsioonitunnistusi. 
            
            
               (c)„Õpikeskkonnad“ – mitmesugused füüsilised, veebipõhised, põimitud,
                  40
                virtuaalsed ja digitaalsed asukohad, kontekstid ja kultuurid, milles inimesed õpivad, mis hõlmavad kõiki keskkondi, kus võib toimuda formaalne, mitteformaalne ja informaalne õppimine. 
            
            
               (d)„Formaalõpe” – konkreetselt õppimiseks ette nähtud organiseeritud ja struktureeritud keskkonnas toimuv õpe, milles osalenud saavad tavaliselt kvalifikatsiooni tõenduseks kas kutsetunnistuse või diplomi; see hõlmab üldharidus-, kutsealusharidus- ja kõrgharidussüsteemi
                  41
               .
            
            
               (e)„Mitteformaalne õppimine“ – väljaspool formaalset haridus- ja koolitussüsteemi toimuv õppimine, mille puhul kasutatakse õpieesmärkide ja õpiaja osas kavandatud tegevusi ning kus on olemas ka teatav õpitugi
                  42
               .
            
         
         
            
               (f)„Informaalne õppimine“ – õppimine igapäevaelu tegevuse käigus ja saadud kogemustest; see ei ole organiseeritud tegevus ega järgi kindlat struktuuri eesmärkide, ajakava ja õpitoe osas; see ei pruugi olla õppija seisukohast ette kavatsetud
                  43
               . 
            
            
               (g)„Ülekantavus“ – tunnistuse omaniku võime säilitada oma mikrokvalifikatsioonitunnistust enda valitud süsteemis, jagada tunnistust enda valitud poolega (kas riigisiseselt või riikidevaheliselt) ning kõikide vahetuses osalevate poolte võime mõista tunnistuse sisu ja kontrollida selle autentsust.  
            
            
               (h)„Kombineeritavus“ – võimalus eri mikrokvalifikatsioonitunnistusi liita ja neid üksteisest lähtuvalt edasi arendada.
            
            
               (i)„Hindamine“ – protsess või meetod, mida kasutatakse üksikisikute formaalse, mitteformaalse või informaalse õppe käigus omandatud oskuste hindamiseks, mõõtmiseks ja lõpuks kirjeldamiseks. Hindamist saab tõendada kolmas isik, õppija ise (enesehindamine) või mõlemad.
            
            
               Määratlus ja liidu standardi elemendid mikrokvalifikatsioonitunnistuse kirjeldamiseks
            
            
               6. Liikmesriigid peaksid võtma vastu:
            
            
               (a)lõike 5 punktis a sätestatud mikrokvalifikatsioonitunnistuste määratluse;
            
            
               (b)liidu standardelemendid mikrokvalifikatsioonitunnistuse kirjeldamiseks (nagu on kirjeldatud I lisas), sealhulgas järgmised kohustuslikud elemendid:
            
            
               (1)õppija identifitseerimine,
            
            
               (2)mikrokvalifikatsiooni pealkiri,
            
            
               (3)väljastajariik/-piirkond, 
            
            
               (4)kvalifikatsiooni välja andnud asutus, 
            
            
               (5)väljaandmise kuupäev, 
            
            
               (6)õpiväljundid,
            
            
               (7)õpitulemuste saavutamiseks vajalik arvestuslik töökoormus (võimaluse korral ECTSi ainepunktides),
            
            
               (8)asjakohasel juhul mikrokvalifikatsioonitunnistuse väljastamise aluseks oleva õpikogemuse tase (ja asjakohasel juhul tsükkel) (Euroopa kvalifikatsiooniraamistik, Euroopa kõrgharidusruumi kvalifikatsiooniraamistikud),
            
            
               (9)hindamise liik,
            
            
               (10)õppetegevuses osalemise vorm,
            
            
               (11)mikrokvalifikatsioonitunnistuse aluseks oleva kvaliteeditagamise liik;
            
            
               (c)liidu põhimõtted mikrokvalifikatsioonitunnistuste väljatöötamise ja väljaandmise kohta (nagu on kirjeldatud II lisas).
            
         
         
            
               Mikrokvalifikatsioonitunnistuste ökosüsteemi arendamine
            
            
               7.Liikmesriigid peaksid hõlbustama mikrokvalifikatsioonitunnistuste käimasolevat ja kujunevat arendamist formaalsetes õpikeskkondades, sealhulgas:
            
            
               (a)toetades kõrgharidusasutusi mikrokvalifikatsioonitunnistuste rolli uurimisel, et pakkuda õppimisvõimalusi erinevatele õppijatele, eelkõige laiendades atraktiivset, kaasavat ja õppijakeskset elukestva õppe pakkumist, sealhulgas Euroopa ülikoolide liitude tegevuse kaudu
                  44
               ;
            
            
               (b)toetades kutsehariduse ja -õppe pakkujaid mikrokvalifikatsioonitunnistuste rolli uurimisel seoses kutsehariduse ja -õppe jätkamisega, et toetada täiskasvanute täiendus- ja ümberõpet, sealhulgas kutsehariduse tipptaseme keskuste tegevuse kaudu;
            
            
               (c)tagades riiklike vahendite kättesaadavuse mikrokvalifikatsioonitunnistuste andmisega lõppevate väikeste haridus- ja koolitusprogrammide väljatöötamiseks ja pakkumiseks kõigil haridus- ja koolitustasanditel, võttes samal ajal arvesse institutsioonilist autonoomiat, et võimaldada mitmekesisust ja loovust.
            
            
               8.Liikmesriigid peaksid hõlbustama mikrokvalifikatsioonitunnistuste käimasolevat ja kujunevat arendamist mitteformaalsetes ja informaalsetes õpikeskkondades, sealhulgas:
            
            
               (a)toetades muude kui lõikes 7 osutatud pakkujate poolset mikrokvalifikatsioonitunnistuste andmist ja väljatöötamist, sealhulgas avaliku sektori vahendite kättesaadavuse kaudu (nende pakkujate hulka kuuluvad: ettevõtted, sotsiaalpartnerid, kodanikuühiskonna organisatsioonid, kohalikud omavalitsused ja erasektori teenuseosutajad);
            
            
               (b)edendades nende mikrokvalifikatsioonitunnistuste arendamist, mille on välja töötanud ja heaks kiitnud tööandjate ja töötajate esindajad sotsiaalse dialoogi kaudu;
            
            
               (c)kohandades varasemate õpingute tunnustamise ning mitteformaalse ja informaalse õppe valideerimise menetlusi, et võimaldada mikrokvalifikatsioonitunnistuste väljastamist.
            
            
               9.Liikmesriike julgustatakse toetama mikrokvalifikatsioonitunnistuste kvaliteeti ja läbipaistvust, sealhulgas: 
            
            
               (a)kohandades ja arendades eri liiki pakkujate väljastatud mikrokvalifikatsioonitunnistuste kvaliteedi tagamise mehhanisme; 
            
            
               (b)toetades oskuste prognoosimise süsteemide kasutamist tööturu vajaduste ja demograafiliste muutuste analüüsimisel, et teha kindlaks mikrokvalifikatsioonitunnistuste väljatöötamise või ajakohastamise vajadused;
            
            
               (c)tagades, et pakkujad avaldavad nende pakutavate mikrokvalifikatsioonitunnistuste kataloogid, sealhulgas vajaduse korral oma põhimõtted teiste pakkujate väljastatud mikrokvalifikatsioonitunnistuste tunnustamise kohta;
            
            
               (d)integreerides mikrokvalifikatsioonitunnistusi riiklikesse kvalifikatsiooniraamistikesse ja -süsteemidesse, kui see on asjakohane.
            
            
               10.Liikmesriigid peaksid edendama ja toetama tõhusat koostööd, juhtimist ja partnerlusi järgmiste asutuste vahel: i) haridus- ja koolitusasutused; ii) sotsiaalpartnerid; iii) tööandjad ja tööstusharu; iv) kodanikuühiskonna organisatsioonid; ning v) riiklikud ametiasutused. Sellise koostöö, juhtimise ja partnerluse raames tuleks teha kindlaks mikrokvalifikatsioonitunnistuste vajadused ning töötada koos välja mikrokvalifikatsioonitunnistusi ja neid ajakohastada.
            
            
               Mikrokvalifikatsioonitunnistuste potentsiaali ärakasutamine
            
            
               11.Liikmesriigid peaksid integreerima mikrokvalifikatsioonitunnistused nii haridus- ja koolitussüsteemidesse kui ka oskuste poliitikasse, sealhulgas:
            
            
               (a)lisades mikrokvalifikatsioonitunnistused pakutavate haridus- ja koolituskursuste riiklikesse kataloogidesse;
            
            
               (b)kasutades mikrokvalifikatsioonitunnistusi, et parandada kõigi õppijate, sealhulgas ebasoodsas olukorras olevate ja haavatavate rühmade (nagu puuetega inimesed, eakad, madala kvalifikatsiooniga / väheste oskustega inimesed, vähemused, sisserändaja taustaga inimesed, pagulased ning oma geograafilise asukoha ja/või ebasoodsa sotsiaalse ja majandusliku olukorra tõttu vähemate võimalustega inimesed) juurdepääsu haridusele ja koolitusele;
            
            
               (c)kasutades mikrokvalifikatsioonitunnistusi, et toetada üleminekut keskhariduselt või kutsehariduselt ja -õppelt kolmanda taseme haridusele ja kraadiõppeprogrammide läbimist;
            
         
         
            
               (d)kasutades mikrokvalifikatsioonitunnistusi lisavahendina suurema hulga õppijate põhi- ja kõrgema taseme digioskuste ja -pädevuste parandamiseks kooskõlas digiõppe tegevuskavaga; 
            
            
               (e)kasutades mikrokvalifikatsioonitunnistusi, et toetada õppimisvõimaluste arendamist keskkonnasäästlikkuse valdkonnas osana keskkonnasäästlikkuse alast õppimist käsitleva nõukogu soovituse riiklikust rakendamisest;
            
            
               (f)edendades mikrokvalifikatsioonitunnistuste kasutamist haridus- ja koolitusasutuste ning muude pakkujate poolt koostöös ümbritseva teadmiste ja innovatsiooni ökosüsteemiga, et suurendada mikrokvalifikatsioonitunnistuste asjakohasust ja positiivset mõju oma linnade ja piirkondade majandusele;
            
            
               (g)edendades mikrokvalifikatsioonitunnistuste mõistmist ja kasutamist õpetajate ja koolitajate (nt Erasmus+ õpetajate akadeemiate kontekstis) ning akadeemikute ja teadlaste pideva kutsealase arengu kaudu; 
            
            
               (h)edendades mikrokvalifikatsioonitunnistuste kasutamist uusimate uurimistulemuste õppimisvõimalustesse kiireks ülekandmiseks, tugevdades Euroopa haridusruumi ja Euroopa teadusruumi vahelist koostoimet;
            
            
               (i)uurides mikrokvalifikatsioonitunnistuste kasutamist Euroopa haridusruumis, et võidelda sooliste ja muude diskrimineerivate stereotüüpide vastu seoses õppevalikutega ning haridustavades ja -materjalides.
            
            
               12.Liikmesriigid peaksid integreerima mikrokvalifikatsioonitunnistused oma tööhõivepoliitikasse ja aktiivsesse tööturupoliitikasse (st tööhõiveteenused, koolitustoetus ja tööhõivestiimulid), eelkõige järgmiselt:
            
            
               (a)kasutades mikrokvalifikatsioonitunnistusi, et: i) käsitleda oskuste mittevastavust tööturu vajadustele ja kitsaskohti teatavates majandussektorites ja piirkondades; ning ii) pakkuda töötajatele täiend- ja ümberõpet tööturul nõutavate oskuste ja töökohtade jaoks, eelkõige digi- ja rohepöörde kontekstis;
            
            
               (b)sh koolituskursused, mille eest antakse mikrokvalifikatsioonitunnistusi riiklikes tunnustatud koolitusvõimaluste registrites, mis võivad olla seotud isiklike õppekontode ja muude koolitustoetussüsteemidega;
            
            
               (c)edendades mikrokvalifikatsioonitunnistuste kasutamist füüsilisest isikust ettevõtjate ja ebatüüpilises töösuhtes olevate töötajate, sealhulgas platvormide kaudu töötavate inimeste oskuste ajakohastamise ja täiendamise vahendina;
            
            
               (d)uurides mikrokvalifikatsioonitunnistuste kasutamist sihipärastes algatustes, mille eesmärk on toetada ja motiveerida ebasoodsas olukorras olevaid ja haavatavaid rühmi (nt miinimumsissetuleku saajad, pikaajalised töötud ja madala kvalifikatsiooniga isikud) tööturule naasma; 
            
            
               (e)uurides mikrokvalifikatsioonitunnistuste rolli süsteemides, et rakendada noortegarantiid noorte toetamise eesmärgil, sealhulgas ettevalmistava koolituse ja kvaliteetsete täiskasvanuhariduse pakkumise raames;
            
            
               (f)uurides mikrokvalifikatsioonitunnistuste rolli komisjoni soovituse, milles käsitletakse toimivaid tööhõive aktiivse toetamise meetmeid pärast COVID-19 kriisi (EASE soovitus), riiklikus rakendamises;
            
            
               (g)uurides mikrokvalifikatsioonitunnistuste kasutamist, et täita teatavate töökohtade ja tööliikide puhul täiendus- ja ümberõppe regulatiivseid nõudeid (nt litsentsid, kohustuslik koolitus ja load). 
            
            
               13.Liikmesriigid peaksid toetama riiklike teabekeskuste Euroopa võrgustikku (ENIC-NARIC), et töötada välja eri liiki pakkujate väljastatud mikrokvalifikatsioonitunnistuste tunnustamise menetlused, sealhulgas uurides mikrokvalifikatsioonitunnistuste automaatse tunnustamise võimalust
                  45
               .
            
            
               14.Liikmesriigid peaksid tagama, et teave ja nõuanded mikrokvalifikatsioonitunnistuste kindlakstegemise ja valimise kohta lisatakse elukestva õppe nõustamisteenustesse, kui see on asjakohane. See hõlmab nõustamisteenuseid ülikoolide karjäärikeskustes, avalikes tööturuasutustes, erasektori tööturuasutustes ning sotsiaalteenustes ja muude nõustamisteenuste raames (tööhõive, karjäär, haridus ja koolitus, juhendamine). Mikrokvalifikatsioonitunnistusi käsitlevate suuniste lisamine nendesse teenustesse peaks vastama kõigi õppijate, sealhulgas ebasoodsas olukorras olevate ja haavatavate õppijate vajadustele.
            
            
               15.Liikmesriigid peaksid tegema järgmist:
            
            
               (a)määrama kindlaks meetmed käesoleva soovituse rakendamiseks, tuginedes asjakohasele riiklikule korrale ja finantsraamistikule. See peaks sisaldama meetmeid, mis hõlmavad vajaduse korral nii riigi eraldatud ressursse kui ka seoseid isiklike õppekontodega (võttes nõuetekohaselt arvesse haridus-, koolitus- ja tööturuorganisatsioonide vastutust ja autonoomiat riiklikus kontekstis);
            
            
               (b)kasutama parimal viisil ära liidu rahalisi vahendeid ja vahendeid vajalike reformide toetamiseks alates tugiraamistikust kuni mikrokvalifikatsioonitunnistuste väljatöötamise ja kasutamiseni. See hõlmab taaste ja vastupidavusrahastut, ühtekuuluvust ja Euroopa territooriume toetavat taasteabi (REACT-EU), Euroopa Sotsiaalfond+, programmi „Erasmus+“, Euroopa solidaarsuskorpust, Euroopa Regionaalarengu Fondi, programmi „InvestEU“, programmi „Euroopa horisont“, Interreg Europe’it, programmi „Digitaalne Euroopa“, õiglase ülemineku mehhanismi, Euroopa Maaelu Arengu Põllumajandusfondi ja moderniseerimisfondi ning tehnilise toe instrumendi kaudu vajaduskohase eksperdinõu taotlemist;
            
            
               Komisjoni toetus
            
         
         
            
               Nõukogu kiidab heaks komisjoni kavatsuse:
            
            
               16.töötada vajaduse korral välja ja kohandada olemasolevaid liidu vahendeid ja teenuseid, et toetada mikrokvalifikatsioonitunnistuste väljatöötamist igat liiki pakkujate poolt, sealhulgas: 
            
            
               (a)toetades suuniste väljatöötamist selle kohta, kuidas edendada läbipaistvust ning kohaldada kõrghariduse valdkonnas kehtivaid ELi ja Bologna vahendeid mikrokvalifikatsioonitunnistuste sisemise ja välise kvaliteedi tagamisel;
            
            
               (b)uurides, kuidas kohandada Euroopa ainepunktisüsteemi kasutusjuhendit kõrghariduse valdkonnas, et integreerida mikrokvalifikatsioonitunnistused;
            
            
               (c)uurides, kuidas kohandada ja arendada ELi vahendeid oskuste ja kvalifikatsioonide jaoks, et integreerida mikrokvalifikatsioonitunnistused kutsehariduse ja -õppe süsteemidesse;
            
            
               (d)edendades ENIC-NARICi rolli mikrokvalifikatsioonitunnistuste tunnustamisel edasiste õpingute ja/või tööhõive eesmärgil, sealhulgas suuniste väljatöötamise ja koolituse kaudu;
            
            
               (e)töötades välja mikrokvalifikatsioonitunnistuste riiklikesse kvalifikatsiooniraamistikesse lisamise suunised.
            
            
               (f)toetades Euroopa üliõpilaspileti algatuse väljatöötamist, et võimaldada õpilastel jagada mikrokvalifikatsioonitunnistuste tulemusi elektrooniliselt turvalisel viisil teiste haridus- ja koolitusasutustega.
            
            
               17.Toetada koostööd liikmesriikide ja sidusrühmade vahel, sh järgmiselt: 
            
            
               (a)edendades Euroopa koostööd mikrokvalifikatsioonitunnistuste kvaliteedi tagamisel;
            
            
               (b)stimuleerides mikrokvalifikatsioonitunnistuste kasutamist Euroopa ülikoolide liitudes ning kutsehariduse tipptaseme keskustes, et edendada ja julgustada mikrokvalifikatsioonitunnistuste kasutuselevõttu laiemas haridus- ja koolituskogukonnas;
            
            
               (c)edendades mikrokvalifikatsioonitunnistuste kasutamist programmi „Erasmus+“ õpetajate akadeemiates ning muude õpetajahariduse ja -koolituse pakkujate juures, et rahuldada õpetajate pideva kutsealase arengu vajadusi.
            
            
               (d)edendades mikrokvalifikatsioonitunnistuste alast kaasatust oskuste paktis ja seotud koostööalgatustes, sealhulgas oskustealase valdkondliku koostöö kavas, tugevdatud Euroopa Õpipoisiõppe Liidus ning digitaaloskuste ja töökohtade koalitsioonis;
            
            
               (e)toetades avalike tööturuasutuste ja tööandjate vahelist koostööd ja parimate tavade vahetamist selle kohta, kuidas kasutada mikrokvalifikatsioonitunnistusi tööalase konkurentsivõime toetamiseks avalike tööturuasutuste võrgustiku raames;
            
            
               (f)hõlbustades sotsiaalpartnerite vahelisi koostööprojekte selle kohta, kuidas kasutada ja rakendada mikrokvalifikatsioonitunnistusi, et vastata oskuste vajadustele Euroopa, riiklikul, kohalikul ja piirkondlikul tasandil ning eri sektorites.
            
            
               18.Toetada soovituse tehnilist rakendamist, uurides Europassi platvormi edasist arengut, et:
            
            
               (a)pakkuda teavet mikrokvalifikatsioonitunnistuse andmisega lõppevate õppimisvõimaluste ja pakkujate kohta, kes järgivad Euroopa lähenemisviisi mikrokvalifikatsioonitunnistustele;
            
            
               (b)toetada mikrokvalifikatsioonitunnistuste autentimist Euroopa õpitulemuste eest antavate digitaalsete kvalifikatsioonitunnistuste kaudu;
            
            
               (c)toetada mikrokvalifikatsioonitunnistusi käsitleva teabe ülekantavust, kombineeritavust, ristkasutatavust, vahetamist ja jagamist Euroopa avatud standardi kaudu, milles määratakse kindlaks mikrokvalifikatsioonitunnistuste ühtne vorming.
            
            
               19.Toetada täiendavaid teadusuuringuid, milles käsitletakse: i) mikrokvalifikatsioonitunnistusi käsitleva Euroopa lähenemisviisi kasutuselevõttu, sealhulgas nende kasutamist haridus- ja koolitusteenuse osutajate, tööandjate ja sotsiaalpartnerite poolt; ii) konkreetseid tulemusi ja kasu õppijatele; ning iii) nende lisaväärtust võrreldes traditsioonilise pakkumisega ja selle täiendina.
            
         
         
            
               20.Liikmesriigid ja komisjon peaksid koos töötama selle nimel, et parandada liidu tasandil mikrokvalifikatsioonitunnistuste kohta andmete kogumise ulatust ja asjakohasust. See töö peaks keskenduma järgmisele: i) investeeringud täiskasvanuharidusse rahvamajanduse arvepidamises ja eelarvetes; ning ii) lisatõendid tegurite kohta, mis mõjutavad inimeste ajendeid ja motivatsiooni osaleda koolitusel.  
            
            
               Aruandlus
            
            
               21.Liikmesriigid peaksid rakendama käesoleva soovituse nii kiiresti kui võimalik ja esitama (lisada kuupäev 12 kuud pärast nõukogu poolt vastuvõtmist) kava, milles sätestatakse vastavad meetmed, mis tuleb riigi tasandil võtta, et toetada soovituse eesmärkide saavutamist 2025. aastaks. 
            
            
               22.Komisjon peaks koostöös liikmesriikidega ja pärast asjaomaste sidusrühmadega konsulteerimist hindama käesoleva soovituse rakendamisel tehtud edusamme asjakohaste liidu järelevalve- ja aruandlusraamistike kaudu ning esitama nõukogule aruande viie aasta jooksul alates soovituse vastuvõtmise kuupäevast. 
            
            
               Brüssel,
            
            
               
                     
                        
                        
                        Nõukogu nimel
               
               
                     
                        
                        
                        eesistuja
               
            
         
         
            
                  
                     (1)
                  
                        
                  https://ec.europa.eu/info/sites/default/files/political-guidelines-next-commission_et.pdf
                     
               
               
                  
                     (2)
                  
                        
                  https://ec.europa.eu/info/sites/default/files/social-summit-european-pillar-social-rights-booklet_et.pdf
               
               
                  
                     (3)
                  
                        
                  https://ec.europa.eu/social/main.jsp?catId=1223&langId=et
               
               
                  
                     (4)
                  
                        
                  https://eur-lex.europa.eu/legal-content/ET/TXT/?uri=CELEX:52020DC0625
               
               
                  
                     (5)
                  
                        
                  https://eur-lex.europa.eu/resource.html?uri=cellar:91ce5c0f-12b6-11eb-9a54-01aa75ed71a1.0010.02/DOC_1&format=PDF
               
               
                  
                     (6)
                  
                        
                  https://eur-lex.europa.eu/resource.html?uri=cellar:91ce5c0f-12b6-11eb-9a54-01aa75ed71a1.0010.02/DOC_1&format=PDF
               
               
                  
                     (7)
                  
                        Cedefop, 2020. 
                  Coronavirus boosts interest in online learning
                  .
               
               
                  
                     (8)
                  
                        OECD (2021), 
                  “Micro-credential innovations in higher education:
                   Who, What and Why?”
                  , OECD Education Policy Perspectives, No. 39, OECD Publishing, Pariis.
               
               
                  
                     (9)
                  
                        Euroopa Komisjon. (2020). 
                  Lõpparuanne:
                   Euroopa lähenemisviis mikrokvalifikatsioonitunnistustele
                  . mikrokvalifikatsiooni kõrghariduse nõuanderühma väljund.
               
               
                  
                     (10)
                  
                        
                  https://eur-lex.europa.eu/legal-content/ET/TXT/?uri=CELEX:52020DC0625
               
               
                  
                     (11)
                  
                        
                  https://ec.europa.eu/social/main.jsp?catId=1223&langId=et
               
               
                  
                     (12)
                  
                        C(2021) 102 
                  https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-action-plan_et
               
               
                  
                     (13)
                  
                        Porto deklaratsioon, pressiteade: 
                  https://www.consilium.europa.eu/et/press/press-releases/2021/05/08/the-porto-declaration/
                   
               
               
                  
                     (14)
                  
                        
                  https://www.consilium.europa.eu/et/press/press-releases/2021/05/08/the-porto-declaration/
               
               
                  
                     (15)
                  
                        
                  https://www.consilium.europa.eu/media/50828/2425-06-21-euco-conclusions-et.pdf
               
               
                  
                     (16)
                  
                        C(2021) 1372 final. 
                  https://eur-lex.europa.eu/legal-content/ET/ALL/?uri=uriserv:OJ.L_.2021.080.01.0001.01.ENG
               
               
                  
                     (17)
                  
                        
                  https://eur-lex.europa.eu/legal-content/ET/TXT/PDF/?uri=CELEX:32021G0226(01)&from=EN
               
               
                  
                     (18)
                  
                        ELT C 221, 10.6.2021 
                  https://eur-lex.europa.eu/legal-content/ET/TXT/?uri=CELEX:52021XG0610(01)
               
               
                  
                     (19)
                  
                        ELT C 221, 10.6.2021 
                  https://data.consilium.europa.eu/doc/document/ST-8658-2021-INIT/et/pdf
               
               
                  
                     (20)
                  
                        ELT C 417, 2.12.2020, lk 1. 
                        
                  https://eur-lex.europa.eu/legal-content/ET/TXT/?uri=CELEX%3A32020H1202%2801%29
               
               
                  
                     (21)
                  
                        
                  https://eur-lex.europa.eu/legal-content/ET/TXT/?uri=celex%3A12012E%2FTXT
               
               
                  
                     (22)
                  
                        ELT C 326, 26.10.2012 
                  https://eur-lex.europa.eu/legal-content/ET/TXT/?uri=celex:12012P/TXT
                   
               
               
                  
                     (23)
                  
                        Käesolevas ettepanekus ei käsitleta direktiivis 2005/36/EÜ sätestatud reguleeritud kutsealade tunnustamist. 
               
               
                  
                     (24)
                  
                        ELT L 344, 19.10.2020, lk 4.
               
               
                  
                     (25)
                  
                        ELT C 428, 13.12.2017, lk 3.
               
               
                  
                     (26)
                  
                        „Euroopa Ülemkogu tervitab Euroopa sotsiaalõiguste samba tegevuskava ELi peamisi eesmärke kooskõlas Porto deklaratsiooniga“, Euroopa Nõukogu (2021), Euroopa Nõukogu järeldused, 24.–25. juuni 2021. EUCO 7/21.
               
               
                  
                     (27)
                  
                        C(2021) 1372 final.
               
               
                  
                     (28)
                  
                        C(2020) 274 final.
               
               
                  
                     (29)
                  
                        C(2020) 625 final.
               
               
                  
                     (30)
                  
                        ELT C 221, 10.6.2021, lk 9.
               
               
                  
                     (31)
                  
                        Ministrite Rooma kommünikee, 19.11.2020.
               
               
                  
                     (32)
                  
                        ELT C 221, 10.6.2021, lk 8.
               
               
                  
                     (33)
                  
                        „Veebiplatvormimajanduse mõiste peaks hõlmama kogu majandustegevust, mis tuleneb tegelikest või kavandatud äritehingutest ühtsel turul ja mida hõlbustavad otseselt või kaudselt veebiplatvormid, täpsemalt veebipõhised vahendusteenused ja veebipõhised otsingumootorid“ C(2018) 2393 final, 26.4.2018, lk 1.
               
               
                  
                     (34)
                  
                        C(2020) 624 final.
               
               
                  
                     (35)
                  
                        C(2019) 640 final.
               
               
                  
                     (36)
                  
                        ELT C 189, 15.6.2017.
               
               
                  
                     (37)
                  
                        ELT C 398, 22.12.2012.
               
               
                  
                     (38)
                  
                        SWD(2020) 121 final.
               
               
                  
                     (39)
                  
                        ELT L 112, 2.5.2018.
               
               
                  
                     (40)
                  
                        Põimõppega on formaalhariduses ja -koolituses tegemist siis, kui kool, haridustöötaja või õpilane kasutab õppeprotsessis rohkem kui ühte lähenemisviisi.
               
               
                  
                     (41)
                  
                        Määratlus on võetud nõukogu 20. detsembri 2012. aasta soovitusest mitteformaalse ja informaalse õppe valideerimise kohta, ELT C 398, 22.12.2012.
               
               
                  
                     (42)
                  
                        Määratlus on võetud 20. mai 2021. aasta määrusest, millega luuakse liidu haridus- ja koolitus-, noorte- ning spordiprogramm „Erasmus+“, ELT L 189 28.05.2021.
               
               
                  
                     (43)
                  
                        Määratlus on võetud 20. mai 2021. aasta määrusest, millega luuakse liidu haridus- ja koolitus-, noorte- ning spordiprogramm „Erasmus+“, ELT L 189 28.05.2021.
               
               
                  
                     (44)
                  
                        ELT C 221, 10.6.2021.
               
               
                  
                     (45)
                  
                        Nagu on määratletud soovituses kõrgkoolidiplomite ja keskkooli lõputunnistuste ning välismaal veedetud õppeperioodide õpiväljundite automaatse vastastikuse tunnustamise edendamise kohta.
               
            
      
    ---documentbreak--- 
      
         
               EUROOPA KOMISJON
            Brüssel,10.12.2021
            COM(2021) 770 final
            
            LISA
            järgmise dokumendi juurde:
            Ettepanek: Nõukogu soovitus,
            milles käsitletakse Euroopa lähenemisviisi elukestvat õpet ja tööalast konkurentsivõimet toetavatele mikrokvalifikatsioonitunnistustele
            {SWD(2021) 367 final}
            
               
         
         
            
               I LISA
            
            
               Liidu standardi elemendid mikrokvalifikatsioonitunnistuse kirjeldamiseks
            
            
               Käesolev lisa sisaldab loetelu ühistest liidu standardi elementidest, millega kirjeldatakse mikrokvalifikatsioonitunnistusi, mida saab kasutada rakendamise toetamiseks.
            
            
            
                     
                        Kohustuslikud elemendid
                     
                  
                  
                     
                        Õppija identifitseerimine
                     
                  
               
                     
                  
                  
                     
                        Mikrokvalifikatsiooni pealkiri
                     
                  
               
                     
                  
                  
                     
                        Väljastajariik/-piirkond                                                                 
                     
                  
               
                     
                  
                  
                     
                        Kvalifikatsiooni välja andnud asutus                          
                     
                  
               
                     
                  
                  
                     
                        Väljaandmise kuupäev
                     
                  
               
                     
                  
                  
                     
                        Õpiväljundid
                     
                  
               
                     
                  
                  
                     
                        Õpiväljundite saavutamiseks vajalik arvestuslik töökoormus (võimaluse korral ECTSi ainepunktides)
                     
                  
               
                     
                  
                  
                     
                        Mikrokvalifikatsioonitunnistuse väljastamise aluseks oleva õpikogemuse tase (ja asjakohasel juhul tsükkel) (Euroopa kvalifikatsiooniraamistik, Euroopa kõrgharidusruumi kvalifikatsiooniraamistik), kui see on asjakohane
                     
                  
               
                     
                  
                  
                     
                        Hindamise liik
                     
                  
               
                     
                  
                  
                     
                        Õppetegevuses osalemise vorm
                     
                  
               
                     
                  
                  
                     
                        Mikrokvalifikatsioonitunnistuse aluseks oleva kvaliteeditagamise liik
                     
                  
               
                     
                        Vajaduse korral valikulised elemendid (mittetäielik loetelu)
                     
                  
                  
                     
                        Õpitegevusse registreerumiseks vajalikud eeltingimused
                     
                  
               
                     
                  
                  
                     
                        Järelevalve ja isikusamasuse kontroll hindamise ajal (järelevalveta ja ilma isikusamasuse kontrollita, järelevalvega, kuid ilma isikusamasuse kontrollita, veebipõhine järelevalve või kohapealne järelevalve koos isikusamasuse kontrolliga)
                     
                  
               
                     
                  
                  
                     
                        Saadud hinne/punktid
                     
                  
               
                     
                  
                  
                     
                        Integreerimis-/kombineerimisvalikud (eraldiseisvad, sõltumatud mikrokvalifikatsioonitunnistused / teise tunnistusega integreeritud, kombineeritavad)
                     
                  
               
                     
                  
                  
                     
                        Lisateave
                     
                  
               
            
               Need standardelemendid lisatakse liidu andmemudelisse,
                  1
                millega määratakse kindlaks ühtne vorm mikrokvalifikatsioonitunnistuste kirjeldamiseks. Andmemudel tehakse kättesaadavaks avatud standardina, mida saavad kasutada mikrokvalifikatsioonitunnistuste pakkujad, ning mis toetab ristkasutatavust ja mikrokvalifikatsioonitunnistusi käsitlevate andmete lihtsamat vahetamist. 
            
            
               Komisjon töötab välja andmemudeli, mis põhineb allpool loetletud ühistel standardelementidel. Komisjon töötab välja selle andmemudeli: i) konsulteerides liikmesriikide ja sidusrühmadega; ii) kooskõlas kasutajate vajaduste ja tehnoloogia arenguga; iii) kooskõlas tööturu muutustega; ning iv) kooskõlas hariduse ja koolituse pakkumise olemasolevate lähenemisviisidega. See andmemudel peab toetama teabe järjepidevust ja näitama selget lisaväärtust. Mikrokvalifikatsioonitunnistuste andmemudelit reguleeritakse Europassi otsusega, eelkõige artikli 6 lõike 1 punktiga b, artikli 6 lõike 1 punktiga d ja artikli 6 lõike 2 punktiga b, milles juba kutsutakse komisjoni üles avatud standardeid välja töötama, katsetama ja ajakohastama.
            
            
         
         
            
                  
                     (1)
                  
                        Andmemudelid on andmete graafilised ja/või sõnalised kujutised, milles täpsustatakse nende omadused, struktuur või omavahelised seosed. Neid kasutatakse avatud standarditena, mis on vabalt kasutatavad, läbipaistvad ja põhinevad konsensusel.
               
            
      
    ---documentbreak--- NA ---documentbreak--- 
      
         
               EUROOPA KOMISJON
            Brüssel,10.12.2021
            COM(2021) 770 final
            
            LISA
            järgmise dokumendi juurde:
            Ettepanek: Nõukogu soovitus,
            milles käsitletakse Euroopa lähenemisviisi elukestvat õpet ja tööalast konkurentsivõimet toetavatele mikrokvalifikatsioonitunnistustele
            {SWD(2021) 367 final}
            
               
         
         
            
               II LISA
            
            
               Liidu põhimõtted mikrokvalifikatsioonitunnistuste väljatöötamise ja väljaandmise kohta
            
            
               Allpool esitatud kümme põhimõtet täpsustavad mikrokvalifikatsioonitunnistuste olemust ning annavad liikmesriikidele, avaliku sektori asutustele ja teenuseosutajatele suuniseid mikrokvalifikatsioonitunnistuste väljatöötamise ja väljastamise ning mikrokvalifikatsioonitunnistuste süsteemide kohta. Põhimõtetes rõhutatakse mikrokvalifikatsioonitunnistusi käsitleva Euroopa lähenemisviisi põhiomadusi, mis võivad suurendada mikrokvalifikatsioonitunnistuste usaldusväärsust ja kvaliteeti. Põhimõtted on universaalsed ja neid võib kohaldada mis tahes valdkonnas või sektoris. 
            
            
                     
                        1
                     
                  
                  
                     
                        Kvaliteet
                     
                  
                  
                     
                        Mikrokvalifikatsioonitunnistuste välise ja sisemise kvaliteedi tagab neid väljaandev süsteem (nt haridus-, koolitus- või tööturuasutus, kus mikrokvalifikatsioonitunnistusi arendatakse ja antakse). Kvaliteedi tagamise protsessid peavad olema eesmärgipärased, selgelt dokumenteeritud ja kättesaadavad ning vastama õppijate ja sidusrühmade vajadustele ja ootustele.  
                     
                  
               
                     
                  
                  
                     
                  
                  
                     
                        Teenuseosutajad. Väline kvaliteedi tagamine põhineb peamiselt teenuseosutajate (mitte üksikute kursuste) hindamisel ja nende sisemiste kvaliteeditagamismenetluste tõhususel.
                     
                     
                        Teenuseosutajad peaksid tagama, et sisemine kvaliteeditagamine hõlmab kõiki järgmisi elemente:
                     
                     
                        ·mikrokvalifikatsioonitunnistuse üldine kvaliteet, mis põhineb allpool osutatud standarditel;
                     
                     
                        ·vajaduse korral mikrokvalifikatsioonitunnistuse andmisega lõppeva kursuse kvaliteet;
                     
                     
                        ·õppijate tagasiside mikrokvalifikatsioonitunnistuse andmisega lõppeva õpikogemuse kohta; ning
                     
                     
                        ·kaastöötajate, sealhulgas teiste teenuseosutajate ja sidusrühmade tagasiside mikrokvalifikatsioonitunnistuse andmisega lõppeva õpikogemuse kohta.
                     
                     
                        Standardid. Väline kvaliteedi tagamine toimub kooskõlas järgmisega: 
                     
                     
                        ·Euroopa kvalifikatsiooniraamistiku soovituse IV lisa, kui see on asjakohane;
                     
                     
                        ·vajaduse korral Euroopa kõrgharidusruumi kvaliteedikindlustuse standardid ja suunised;
                     
                     
                        ·Euroopa kvaliteeditagamise võrdlusraamistik kutsehariduse ja -koolituse valdkonnas (EQAVETi raamistik), kui see on asjakohane; 
                     
                     
                        ·muud kvaliteedi tagamise vahendid, sealhulgas registrid ja märgised, et suurendada üldsuse usaldust mikrokvalifikatsioonitunnistuste vastu, kui see on asjakohane.
                     
                  
               
                     
                        2
                     
                  
                  
                     
                        Läbipaistvus
                     
                  
                  
                     
                        Mikrokvalifikatsioonitunnistused on mõõdetavad, võrreldavad ja arusaadavad ning sisaldavad selget teavet õpiväljundite, töökoormuse, sisu, taseme ja õppevõimaluse kohta, kui see on asjakohane. 
                     
                  
               
                     
                  
                  
                     
                  
                  
                     
                        Töökoormus
                     
                     
                        ·Kõrgharidusasutused peaksid võimaluse korral kasutama Euroopa ainepunktisüsteemi (ECTS) ning järgima Euroopa kvalifikatsiooniraamistikku käsitleva soovituse V lisas esitatud põhimõtteid, et näidata mikrokvalifikatsioonitunnistuse õpiväljundite saavutamiseks vajalikku arvestuslikku töökoormust. 
                     
                     
                        ·Pakkujad, kes ei kasuta ECTSi, võivad kasutada muid süsteeme või teabeliike, mis suudavad tõhusalt kirjeldada õpiväljundeid ja töökoormust kooskõlas Euroopa kvalifikatsiooniraamistikku käsitleva soovituse V lisas esitatud põhimõtetega. 
                     
                     
                        Kvalifikatsiooniraamistik/-süsteemid
                     
                     
                        ·Mikrokvalifikatsioonitunnistusi võib lisada riiklikesse kvalifikatsiooniraamistikesse/-süsteemidesse, kui see on asjakohane ning kooskõlas riiklike prioriteetide ja otsustega.  Riiklikud kvalifikatsiooniraamistikud/-süsteemid on seotud Euroopa kvalifikatsiooniraamistikuga ning vastavad kõrghariduse kvalifikatsioonide puhul Euroopa kõrgharidusruumi kvalifikatsiooniraamistikule, mis võib veelgi suurendada mikrokvalifikatsioonitunnistuste läbipaistvust ja usaldust nende vastu.
                     
                     
                        Teave mikrokvalifikatsioonitunnistuste pakkumise kohta
                     
                     
                        Mikrokvalifikatsioonitunnistuste süsteemid peaksid andma läbipaistvat ja selget teavet, et toetada õppijate juhendamise süsteeme kooskõlas riiklike tavade ja sidusrühmade vajadustega. 
                     
                     
                        ·Teave mikrokvalifikatsioonitunnistuste pakkujate kohta tuleks avaldada registrites või lisada olemasolevatesse registritesse. Kõrghariduse pakkujad (ja muud asjaomased teenuseosutajad) tuleks võimaluse korral lisada välise kvaliteeditagamise tulemuste andmebaasi (DEQAR), mis põhineb kvaliteedi tagamisel kooskõlas Euroopa kõrgharidusruumi kvaliteedikindlustuse standardite ja suunistega (ESG).  
                     
                     
                        ·Teave õppimisvõimaluste kohta, mis lõppevad mikrokvalifikatsioonitunnistuste andmisega, peaks olema kättesaadav ja seda tuleks hõlpsasti vahetada asjakohaste platvormide, sealhulgas Europassi kaudu. 
                     
                  
               
                     
                        3
                     
                  
                  
                     
                        Asjakohasus
                     
                  
                  
                     
                        Mikrokvalifikatsioonitunnistused peaksid kajastama konkreetseid ja sihipäraseid õpiväljundeid ning nende saavutamiseks vajalikke õppimisvõimalusi peaks vajaduse korral ajakohastama, nii et need vastaksid kindlaksmääratud õpivajadustele.
                     
                     
                        Haridus- ja koolitusorganisatsioone, tööandjaid, sotsiaalpartnereid, muid mikrokvalifikatsioonitunnistuste pakkujaid ja kasutajaid julgustatakse tegema koostööd, et suurendada mikrokvalifikatsioonitunnistuste asjakohasust tööturu jaoks.
                     
                  
               
                     
                        4
                     
                  
                  
                     
                        Nõuetekohane hinnang
                     
                  
                  
                     
                        Mikrokvalifikatsiooni õpiväljundeid hinnatakse läbipaistvate standardite alusel.
                     
                  
               
                     
                        5
                     
                  
                  
                     
                        Õppevõimalused
                     
                  
                  
                     
                        Mikrokvalifikatsioonitunnistused on välja töötatud selleks, et toetada paindlikke õppevõimalusi, sealhulgas võimalust eri süsteemides olevaid mikrokvalifikatsioonitunnistusi kombineerida, valideerida ja tunnustada. 
                     
                  
               
                     
                  
                  
                     
                  
                  
                     
                        Kombineeritavus
                     
                     
                        Mikrokvalifikatsioonitunnistused on kavandatud moodulitena, nii et kõrgemate kvalifikatsioonide loomiseks oleks võimalik lisada teisi mikrokvalifikatsioonitunnistusi. Vastuvõttev organisatsioon (nt haridus- ja koolitusasutused, tööandjad jne) võib vastavalt oma tavadele teha otsuseid kvalifikatsioonitunnistuste kombineerimise kohta ning need peaksid toetama õppija eesmärke ja vajadusi.
                     
                     
                        Mitteformaalse ja informaalse õppimise valideerimine
                     
                     
                        Mikrokvalifikatsioonitunnistuste saamine on võimalik pärast mikrokvalifikatsioonitunnistuse andmisega lõppeva konkreetse kursuse õpiväljundite või mitteformaalse ja informaalse õppe õpiväljundite hindamist.
                     
                  
               
                     
                        6
                     
                  
                  
                     
                        Tunnustamine
                     
                     
                  
                  
                     
                        Tunnustamine saadab selge sõnumi väiksemate õppemoodulite õpiväljundite kohta ning sillutab teed selliste õpikogemuste laiemale pakkumisele võrreldaval viisil kogu ELis.
                     
                     
                        Mikrokvalifikatsioonitunnistusi tunnustatakse akadeemilistel või tööhõivealastel eesmärkidel standardse tunnustamiskorra alusel, mida kasutatakse välismaal omandatud kvalifikatsioonide ja läbitud õppeperioodide tunnustamiseks formaalhariduse pakkujate väljastatud mikrokvalifikatsioonitunnistuste käsitlemisel. 
                     
                  
               
                     
                        7
                     
                  
                  
                     
                        Ülekantav
                     
                  
                  
                     
                        Mikrokvalifikatsioonitunnistused kuuluvad kvalifikatsioonitunnistuse omanikule (õppija), kes võib neid hõlpsasti säilitada ja jagada, sealhulgas turvaliste digirahakottide (nt Europass) kaudu kooskõlas isikuandmete kaitse üldmäärusega. Andmete säilitamise taristu põhineb avatud standarditel ja andmemudelitel, mis tagavad koostalitlusvõime ja sujuva andmevahetuse ning võimaldavad andmete autentsust hõlpsasti kontrollida.
                     
                  
               
                     
                        8
                     
                  
                  
                     
                        Õppijakeskne
                     
                  
                  
                     
                        Mikrokvalifikatsioonitunnistused on koostatud nii, et need vastaksid õppijate sihtrühma vajadustele. Õppijad osalevad sisemistes ja välistes kvaliteeditagamise protsessides ning nende tagasisidet võetakse arvesse osana mikrokvalifikatsioonitunnistuse pidevast täiustamisest.
                     
                  
               
                     
                        9
                     
                  
                  
                     
                        Autentne
                     
                  
                  
                     
                        Mikrokvalifikatsioonitunnistused sisaldavad piisavalt teavet, et kontrollida kvalifikatsioonitunnistuse omaniku (õppija) isikut, väljaandja juriidilist isikut, mikrokvalifikatsioonitunnistuse väljaandmise kuupäeva ja asukohta.
                     
                  
               
                     
                        10
                     
                  
                  
                     
                        Teave ja suunised
                     
                  
                  
                     
                        Mikrokvalifikatsioonitunnistusi käsitlev teave ja nõuanded tuleks inkorporeerida elukestva õppe nõustamisteenustesse ning need peaksid kaasaval viisil jõudma võimalikult paljude õppijarühmadeni, toetades haridust, koolitust ja karjäärivalikuid.